FIFA va lua o decizie "înainte de 20 iulie" cu privire la cererea Federaţiei Palestiniene de Fotbal de a suspenda Federaţia Israeliană de Fotbal din cauza războiului din Fâşia Gaza, a anunţat vineri şeful forului, Gianni Infantino, potrivit AFP.
Infantino a refuzat să ceară celui de-al 74-lea Congres al FIFA reunit vneri la Bangkok, să voteze asupra acestui punct, aşa cum ceruse preşedintele Federaţiei Palestiniene de Fotbal (PFA) în faţa reprezentanţilor celorlalte 210 federaţii membre.
Solicitările PFA de sancţiuni împotriva omologului său israelian (IFA) "intră în sfera de competenţă a Consiliului FIFA", organul executiv al forului, a declarat Gianni Infantino.
Având în vedere "urgenţa" situaţiei, "o reuniune extraordinară a Consiliului" va fi organizată de acum până la 20 iulie "pentru a lua deciziile cele mai adecvate", în timp ce următoarea sa reuniune ordinară a fost programată pentru luna octombrie, a promis totuşi oficialul.
Între timp, potrivit lui Infantino, " FIFA va trimite experţi juridici independenţi pentru a analiza" argumentele PFA, care acuză IFA de o serie de încălcări ale statutelor organismului mondial de fotbal, atât în Gaza, cât şi în Cisiordania. Cu câteva minute mai devreme, preşedintele PFA, Jibril Rajoub, îndemnase FIFA să "se situeze de partea corectă a istoriei", votând pentru suspendarea imediată a IFA şi trimiţând mai mulţi dintre membrii săi în faţa comisiei disciplinare.
Într-o scrisoare de şapte pagini trimisă la jumătatea lunii martie, asociaţia a enumerat consecinţele directe ale bombardamentelor israeliene în Gaza - "cel puţin 92 de fotbalişti ucişi" şi toate infrastructurile sportive distruse -, dar a subliniat şi absenţa unei lupte serioase împotriva "discriminării şi rasismului" antipalestinian, rasismul reclamat de unii dintre suporterii lui Beitar Ierusalim, precum şi publicaţiile unor lideri israelieni pe reţelele de socializare care susţin "genocidul din Gaza".
În replică, preşedintele IFA, Shino Moshe Zuares, a denunţat o "încercare cinică" de a "face rău fotbalului israelian", care, în opinia sa, "se bazează pe motive care nu au nimic de-a face cu sportul".